(ຂປລ) ກະຊວງແຜນການ ແລະ ການລົງທຶນ ຮ່ວມກັບກົມ 101 ກະຊວງປ້ອງກັນຄວາມສະຫງົບໄດ້ຈັດຊຸດຝຶກອົບຮົມກ່ຽວກັບວຽກງານປ້ອງກັນພາຍໃນຂຶ້ນໃນວັນທີ 12 ຕຸລາ 2012 ນີ້ຢູ່ທີ່ກະຊວງແຜນການ ແລະ ການລົງທຶນ (ຜທ), ໃຫ້ກຽດເຂົ້າຮ່ວມຂອງ ທ່ານ ດຣ ບຸນທະວີ ສີສຸພັນທອງ, ລັດຖະມົນຕີຊ່ວຍວ່າການກະຊວງແຜນການ ແລະ ການລົງທຶນ, ທ່ານ ພັນໂທ ເພັງຄຳ ວົງສົມບັດ, ຮອງຫົວໜ້າກົມ 101 ກະຊວງປ້ອງກັນຄວາມສະຫງົບ, ມີບັນດາຄະນະກົມ, ຄະນະພະແນກ, ຄະນະປ້ອງກັນກະຊວງ, ຄະນະໜ່ວຍປ້ອງກັນ, ວິຊາການ, ຫ້ອງການພ້ອມດ້ວຍພະນັກງານອ້ອມຂ້າງກະຊວງແຜນການ ແລະ ການລົງທຶນ.
ທ່ານ ດຣ ບຸນທະວີ ສີສຸພັນທອງ ໄດ້ຍົກໃຫ້ເຫັນຄວາມໝາຍຄວາມສຳຄັນຂອງວຽກງານປ້ອງກັນພາຍໃນ ເຊິ່ງເປັນວຽກງານທີ່ສຳຄັນຫລາຍໃນພາລະກິດແຫ່ງການປົກປັກຮັກສາ ແລະ ສ້າງສາພັດທະນາປະເທດຊາດໃນໄລຍະໃໝ່ນີ້, ອີກດ້ານໜຶ່ງບັນດາອິດທິກຳລັງປໍລະປັກຍາມໃດກໍບໍ່ລົດລະໃນການມ້າງເພລະບອບປະຊາທິປະໄຕປະຊາຊົນເຮົາ ເຊິ່ງບັນດາຜູ້ ເຂົ້າຮ່ວມຈະໄດ້ຮຽນຮູ ແລະ ເຊື່ອມຊຶມເອກະສານສຳຄັນຕ່າງໆ ຂອງວຽກງານປ້ອງກັນພາຍໃນໄລຍະໃໝ່, ໄດ້ຮຽນຮູ້ທິດຊີ້ນຳຂອງຂັ້ນເທິງຢ່າງລະອຽດເລິກເຊິ່ງ ພ້ອມກັນນີ້ຍັງ ຈະໄດ້ປຶກສາຫາລືກັນໃນການວາງແຜນທິດທາງ ແລະ ຄວາມຮັບຜິດຊອບໃນໄລຍະຕໍ່ໜ້າອີກດ້ວຍ, ສະເພາະໃນປີນີ້ ກໍແມ່ນປີທີ່ສຳຄັນຫລາຍ ເພາະເປັນປີທີ່ມີເຫດການສຳຄັນ ຫລາຍຢ່າງເກີດຂຶ້ນເຊັ່ນ: ການສະເຫລີມສະຫລອງ 50 ປີແຫ່ງການພົວພັນການທູດ ແລະ 35 ປີສາມັກຄີພິເສດກັບ ສສ ຫວຽດນາມ, ກອງປະຊຸມອາເຊັບ 7 ຫາກໍສິ້ນສຸດລົງ ຢ່າງສະຫງ່າງາມ ແລະ ໃນມໍ່ໆນີ້ພວກເຮົາກໍຍັງຈະໄດ້ສືບຕໍ່ເອົາໃຈໃສ່ວຽກງານສຳຄັນຕ່າງໆຕື່ມອີກບໍ່ວ່າຈະເປັນບຸນຊ່ວງເຮືອປະເພນີທີ່ຈະເກີດຂຶ້ນໃນທ້າຍເດືອນນີ້, ບຸນພະທາດ ຫລວງ, ກອງປະຊຸມອາເຊັມ 9, ງານມະຫະກຳກິລາມະຫາວິທະຍາໄລອາຊຽນຄັ້ງທີ 16 ແລະ ອື່ນອີກ, ສະນັ້ນຈຶ່ງຮຽກຮ້ອງໃຫ້ບັນດາທ່ານຈົ່ງໄດ້ສຸມຈິດສຸມໃຈ ແລະ ແລກປ່ຽນ ຄຳຄິດຄຳເຫັນກັນຢ່າງກົງໄປກົງມາ ແລະ ດ້ວຍຄວາມຮັບຜິດຊອບສູງ ເພື່ອເຮັດໃຫ້ຊຸດຝຶກອົບຮົມໃນຄັ້ງນີ້ສຳເລັດຕາມຈຸດປະສົງ ແລະ ຄາດເໝາຍທີ່ວາງໄວ້./.